CONMEBOL
CONMEBOL või CSF (CONfederación sudaMEricana de FútBOL) on Lõuna-Ameerika jalgpalliliit. See on loodud 1916. aastal ja selle asutajaliikmed olid Argentina, Brasiilia, Tšiili ja Uruguay. Hiljem liitusid Paraguay (1921), Peruu (1925), Boliivia (1926), Ecuador (1927), Colombia (1936) ja Venezuela (1952), seega kuulub liitu 10 maad. Lõuna-Ameerikasse kuuluvad Guyana, Suriname ja Prantsuse Guajaana ei ole CONMEBOL-i liikmed. Liidu peakorter asub Paraguay pealinnas Asunciónis. Tähtsamad CONMEBOL-i korraldatavad võistlused on rahvuskoondiste Copa América ning klubide Copa Libertadores (võrreldav Euroopa Meistrite Liigaga) ja Copa Sudamericana (võrreldav UEFA Cupiga).